Kevätmyrskyjä
Kevätmyrskyt jo riemuiten käy yli maan,
 oi, heräjä ihmisen henki!
 Töin, aattehin astuos taistelemaan,
 anna aallota tuntehienki!
 Kas, laineet on luotu laivojen soutaa,
 ja taljat ne kultaiset urhojen noutaa.
 Kevätmyrskyt jo riemuiten käy yli maan,
 oi, heräjä ihmisen henki!

 Soi Luojasi sinulle kantelehen,
 sen miksi et kaikua anna?
 On elämä suuri ja suloinen
 ja raittiita ruusut on rannan.
 Jos huolla sa tahdot, niin lempien huole,
 ja jos kuolla sa tahdot, niin lauluhun kuole!
 Soi Luojasi sinulle kantelehen,
 sen miksi et kaikua anna?

 Yks tyttö ja yksi syntymämaa –
 mitä muuta sun mielesi vaatii?
 Rikas ahnaana kaitsevi aartehiaan,
 mut laulaja lauluja laatii.
 Ja laulut ne kiertävät maata ja merta
 ja nostavat kansaa ja vuotavat verta.
 Yks tyttö ja yksi syntymämaa,
 mitä muuta sun mielesi vaatii?